ວັນທີ 19 ມັງກອນ ຊາວອາເມຣິກັນ ​ລະນຶກ​ເຖິງ ມື້ລາງ ຜູ້ນຳ​ສິດທິ​ພົລ​ເມືອງ ທ່ານ Martin Luther King, Jr. 
ລັດຖະສະພາ ໄດ້ກຳນົດວັນນຶ່ງໃນນາມ ທ່ານ Martin Luther King Jr. ເປັນວັນພັກແຫ່ງຊາດ ຕັ້ງແຕ່ປີ 1994 ເປັນຕົ້ນມາ.
ຊາວອາເມຣິກັນ ທົ່ວປະເທດ ພາກັນຢຸດວຽກ ໃນວັນຈັນມື້ນີ້ ເພື່ອ ລະນຶກເຖິງ ວັນພັກແຫ່ງຊາດ ທີ່ເປັນຂີດໝາຍວັນເກີດຂອງມື້ລາງ ຜູ້ນຳສິດທິພົລເມືອງ ທ່ານ Martin Luther King, Jr ທ່ານ King ກ້າວຂຶ້ນມາມີບົດບາດເທື່ອທຳອິດ ໃນປີ 1955 ໃນ ເວລາ ທ່ານໄດ້ນຳພາ ການຄັດຄ້ານກົດຂອງລົດເມໂດຍສານ ຂອງຫລວງ ທີ່ສຳເລັດຜົນ ໃນເມືອງ Montgomory ລັດ Alabama ຢູ່ທາງພາກໃຕ້ຂອງປະເທດ ທີ່ໄດ້ກົດດັນໃຫ້ເມືອງ ດັ່ງກ່າວ ຍຸດຕິການປະຕິບັດກົດແບ່ງແຍກ ບັນດາຜູ້ໂດຍສານ ຄົນຜິວດຳ ທ່ານໄດ້ກາຍມາເປັນຜູ້ສຳຄັນ ໃນວົງການໆເຄື່ອນ ໄຫວ ເພື່ອສິດທິພົລເມືອງ ໃນຊ່ວງປີ 1950 ແລະ 1960 ທີ່ ດົນບັນດານໃຈພົນລະເມືອງຫຼາຍລ້ານຄົນ ໃນການກ່າວປາໄສ ທີ່ມີຊື່ສຽງທົ່ວໂລກ ຄື ໃນລະຫວ່າງການເດີນຂະບວນ ມາຍັງວໍຊິງຕັນ ເມື່ອເດືອນມີນາປີ 1963 ທ່ານ King ໄດ້ຮັບລາງວັນ Nobel ສາຂາສັນຕິພາບ ໃນປີ 1964 ຊຶ່ງເປັນປີດຽວກັນ ທີ່ມີ ມະຕິກົດໝາຍເລື້ອງສິດທິພົລເມືອງສະບັບນຶ່ງ ໄດ້ຮັບການລົງນາມ ໂດຍປະທານາທິບໍດີ Lyndon Johnson ເປັນປະຫວັດສາດ ທ່ານ King ຖືກລອບສັງຫານ ເມື່ອວັນທີ 4 ເດືອນເມສາ 1968 ໃນນະຄອນ Memphis ລັດ Tennessee ບ່ອນທີ່ທ່ານ ໄດ້ເດີນທາງໄປຊ່ອຍພວກພະນັກງານເກັບຂີ້ເຫຍື້ອຜິວດຳ ໃນການຢຸດງານປະທ້ວງ ເພື່ອຮຽກຮ້ອງເອົາຄ່າແຮງງານທີ່ສະເໝີພາບ